- Den fylder godt i landskabet, og der er mange, der kommenterer, at man kan se den fra motorvejen, siger direktør Ronnie Nielsen. Han er direktør for kartoffelmelsfabrikanten AKV, som nu udvider med en ny silo. En silo, der måler 60 meter i højden og 53 meter i diameter. Det gør den til en af Danmarks største siloer, og en af verdens største siloer med stivelsesprodukter i. AKV står over for en markant udvidelse, og derfor har de brug for mere opbevaringsplads. Det får de med den nye silo. Den har nemlig plads til 60.000 tons kartoffelmel. Derfor var et lager heller ikke nok til den udvidede produktion: - Hvis vi skulle lave et lager, så ville vi skulle købe alle markerne i området, så det er en urealistisk løsning, siger Ronnie Nielsen med et smil. Betonet er snart færdigstøbt, men siloen er først helt færdig 1. december, når stålkonstruktionen og mekanikken er på plads.

Referat:
En af Danmarks største siloer er ved at blive opført i Langholt. Siloen kan allerede nu ses fra motorvejen.